b'\n_START_ARTICLE_\nVille-Markus Kell\n_START_PARAGRAPH_\nVille-Markus Kell (28. juuli 1960 \xe2\x80\x93 18. september 2014) oli eesti helilooja ja pedagoog._NEWLINE_Kell on l\xc3\xb5petanud Tallinna Muusikakeskkooli muusikateooria erialal 1978. aastal ja Tallinna Riikliku Konservatooriumi kompositsiooni erialal Lepo Sumera \xc3\xb5pilasena 1983. aastal ning on sellest ajast peale pidanud muusika\xc3\xb5petaja ning kooli- ja kultuurijuhi ametit._NEWLINE_Kell on t\xc3\xb6\xc3\xb6tanud Eesti Raadios helire\xc5\xbeiss\xc3\xb6\xc3\xb6rina (1980\xe2\x80\x931984), \xc3\xb5petajana N\xc3\xb5mme Lastemuusikakoolis (1983\xe2\x80\x931985), Tallinna Muusikakeskkoolis (1987\xe2\x80\x931989), Raasiku P\xc3\xb5hikoolis (2003\xe2\x80\x932004), Lasila ja V\xc3\xb5su P\xc3\xb5hikoolis (2004\xe2\x80\x932005)._NEWLINE_Ta on olnud Tallinna Pol\xc3\xbctehnilise Instituudi \xc3\x9cli\xc3\xb5pilasklubi kontsertmeister (1987\xe2\x80\x931989), Eesti Raadio segakoori direktor (1989\xe2\x80\x931993), Orkester Akademie Hamburg projektijuht (1989), Eesti Riikliku S\xc3\xbcmfooniaorkestri direktor (1994\xe2\x80\x931998), K\xc3\xb5rvemaa Muusikakooli direktor (1999\xe2\x80\x932001) ja Georg Otsa nimelise Tallinna Muusikakooli direktor (2001\xe2\x80\x932003), Loksa kultuurikeskuse juhataja (2004\xe2\x80\x932005), V\xc3\xa4ike-Maarja valla rahvamaja direktor (2005\xe2\x80\x932011) ning aastast 2012 oli ta Mustvee Kultuurikeskuse juhataja._NEWLINE_Kella loomingusse kuuluvad kaks s\xc3\xbcmfooniat, instrumentaalkontserte, kaks saksofonikvartetti, tromboonikvartett, vokaalkammermuusikat ja koorilaule. Tema teoseid on esitanud Noorte Filharmoonia, Jaan Tamme nimeline kvintett, pianistid Risto Laur ja Marrit Gerretz. Tema muusika on k\xc3\xb5lanud festivalil "Eesti muusika p\xc3\xa4evad".'